Szám: 1-13/2016.

3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2016. november 24-i rendes, nyilvános ülésére**

**Tárgy:** Zalaszentgrót Város Önkormányzatának Helyi Építési Szabályzatról szóló 24/2014. (IX.12.) önkormányzati rendeletének módosítása

**Tisztelt Képviselő-testület!**

A Zala Megyei Kormányhivatal felhívta az önkormányzatot a Helyi Építési Szabályzat (HÉSZ) kiegészítésére a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet (továbbiakban Korm. r.) 5. mellékletére hivatkozva.

A településrendezési eszközök egyeztetési eljárása a Korm. r. előírásainak megfelelően egyszerűsített eljárás szabályainak megfelelően lefolytatásra került, melyet követően a képviselő-testület a 96/2016. (X.27.) számú határozatával a véleményezési eljárást lezárta, miután a beérkezett véleményeket megtárgyalta, és azokat elfogadta. A döntést követően az előzetesen összeállított rendelet módosítása végső szakmai véleményezésre az állami főépítész hatáskörében eljáró megyei kormányhivatalnak is megküldésre került.

A Zala Megyei Kormányhivatal Építésügyi, Hatósági, Oktatási és Törvényességi Felügyeleti Főosztály Építésügyi Osztály – Állami Főépítészi hatáskörében kiadott ZAD/200/350-4/2016. számú végső szakmai véleményezési szakaszban adott főépítészi záró szakmai véleményét megküldte, mely az alábbiakat tartalmazza:

*„A tervmódosítás előző eljárási lépései során keletkezett előzmény iratokat áttekintettem és megállapítottam, hogy a terv egyeztetése a fent hivatkozott jogszabályban foglaltaknak megfelelően – az egyszerűsített eljárás szabályai szerint – történt, továbbá az érintett államigazgatási szervek véleményét a tervezés folyamán figyelembe vették. A tervdokumentáció megfelel a vonatkozó jogszabályi követelményeknek.*

*Tárgyi dokumentáció képviselőtestület elé terjesztése és elfogadása ellen kifogást nem emelek, záró véleményemet a döntésre jogosult képviselő-testülettel ismertetni kell.*

*Az elfogadásáról szóló jegyzőkönyvvel együtt a jóváhagyott helyi építési szabályzatot módosító rendelet tervezet 1 papíralapú (aláírt), és az egységes szerkezetbe foglalt rendeletet elektronikus adathordozón rögzített (PDF formátumú) példányban kérem megküldeni, továbbá kérem az épített környezet alakításáról és védelméről szóló 1997. évi LXXVIII. törvény 8. § (4) szerinti nyilvánosság biztosítását.*

*Felhívom a figyelmét arra is, hogy az Építésügyi Dokumentációs és Információs Központról, valamint az Országos Építésügyi Nyilvántartásról szóló 313/2012. (XII.7.) Korm. r. 4. §-ának megfelelően a jóváhagyott teljes tartalmú dokumentációt megőrzésre a Lechner Lajos Tudásközpont Területi, Építésügyi, Örökségvédelmi és Informatikai Nonprofit Kft. (1111 Budapest, Budafoki út 59. E/3. ép.) rendelkezésére kell bocsátani. A dokumentumok beküldése elektronikusan is történhet a következő felületen:* [*https://www*](https://www)*. e-epites.hu/dokumentácios-kozpont/dokumentumok-feltoltese.”*

A testület az októberi testületi ülésen már tárgyalta a HÉSZ tervezett módosítását, amely szabályozási tervlapokat nem érinti. A rendelet módosítással kormányhivatal által elvárt környezetvédelmi előírásokkal, illetve a katasztrófavédelmi osztályba sorolás alapján meghatározott elégséges védelmi szint követelményeivel történő kiegészítése valósul meg a hatályos jogszabályokra történő utalással.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosításának szükségességét a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendeletben meghatározott szabályozási előírás indokolja. A helyi rendeleti szabályozás központi jogszabályhoz igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb érdemi munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állása biztosított.

Összességében megállapítható, hogy a rendelet módosítása nem keletkeztet lényegi többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2016. november 17-én tartott ülésén megtárgyalta, az /2016. (XI. 17.) számú határozatával elfogadta, és a T. Képviselő-testület részére elfogadásra javasolja.

A Gazdasági és Városfejlesztési Bizottság az előterjesztést a 2016. november 17-én tartott ülésén megtárgyalta, az /2016. (XI. 17.) számú határozatával elfogadta, és a T. Képviselő-testület részére elfogadásra javasolja.

Kérem a tisztelt Képviselő-testületet, hogy az előterjesztést szíveskedjen megtárgyalni, és az I. számú mellékletként csatolt módosító rendelettervezetet elfogadni.

**Zalaszentgrót**, 2016. november 10.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

I. számú melléklet

**Zalaszentgrót Város Önkormányzata Képviselő-testületének**

**.../2016. (XI. ...) önkormányzati rendelete**

**a helyi építési szabályzatról szóló 24/2014. (IX. 12.) önkormányzati rendelet módosításáról**

Zalaszentgrót Város Önkormányzat Képviselő-testülete az épített környezet alakításáról és védelméről szóló 1997. évi LXXVIII. törvény 62. § (6) bekezdés 6. pontjában kapott felhatalmazás alapján, Magyarország Alaptörvénye 32. cikk (1) a) pontja és a Magyarország helyi önkormányzatairól szóló 2011. évi CLXXXIX. törvény 13.§ (1) 1. pontjában meghatározott feladatkörében eljárva a helyi építési szabályzatról szóló 24/2014. (IX.12.) önkormányzati rendelet módosításáról a következőket rendeli el:

1. §

Zalaszentgrót Város Önkormányzata Képviselő-testületének a helyi építési szabályzatról szóló 24/2014. (IX.12.) önkormányzati rendelete (a továbbiakban: Rendelet) a következő „Környezetvédelmi előírások” alcímmel és 6/A. §-szal egészül ki:

***„Környezetvédelmi előírások***

***6/A. §***

*A rendelet hatálya alá tartozó területen a magasabb szintű jogszabályokban megfogalmazott környezetvédelmi előírásokhoz képest a helyi szabályozás eltérő rendelkezést nem állapít meg.”*

2. §

A Rendelet a következő „Katasztrófavédelmi osztályba sorolás alapján meghatározott elégséges védelmi szint követelményei” alcímmel és 8/A. §-sal egészül ki:

**„Katasztrófavédelmi osztályba sorolás alapján meghatározott elégséges védelmi szint követelményei**

**8/A. §**

*A város területe I. katasztrófavédelmi osztályba tartozik. A katasztrófavédelmi osztályba sorolás alapján meghatározott elégséges védelmi szint követelményeiről a Katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény rendelkezik.”*

3. §

Jelen rendelet 2017. január 1-jén lép hatályba, és a hatályba lépését követő napon hatályát veszti.

|  |  |
| --- | --- |
| **Baracskai József**  polgármester | **Dr. Simon Beáta**  jegyző |

A rendelet 2016. november … napján kihirdetésre került.

|  |  |
| --- | --- |
|  | **Dr. Simon Beáta**  jegyző |